Nora Brockstedt og Monn Keys - Það er lítið hús
Nora Brockstedt og Monn Keys - Það er lítið hús er 78-snúninga hljómplata gefin út af Íslenzkum tónum árið 1955. Á henni syngur Nora Brockstedt tvö lög með norsku hljómsveitinni Monn Keys. Annað lagið er Svo ung og blíð sem átti eftir að slá rækilega í gegn. Platan er hljóðrituð í Noregi. Pressun: AS Nera í Osló.

Lagalisti 
 Svo ung og blíð - Lag - texti: Hoffman, Manning - Þorsteinn Sveinsson - 
 Æskunnar ómar - Lag - texti: Pfeiffer - Þorsteinn Sveinsson.

Nora Brockstedt og „Monn Keys“ 
Norska hljómsveitin „Monn Keys“ samanstóð árið 1955 af Noru sjálfri, hljómsveitarstjóranum Egil Monn-Iversen, Sølvi Wang, Frederick Conradi, Arne Bendiksen, Per Asplin og Oddvar Sanne. Hljómsveitin starfaði í einni eða annarri mynd frá 1948 – 1964 og Nora var í henni allt til ársins 1956, er hún tók að einbeita sér að eigin ferli. Hljómsveitin náði miklum vinsældum á Norðurlöndunum enda voru fjölhæfir listamenn og skemmtikraftar á ferðinni. Þau héldu úti eigin revíu-sýningu og spiluðu töluvert inn á plötur. Þau komu einnig fram í útvarpi, sjónvarpi og í kvikmyndum. Monn Keys komu til Íslands árið 1954 á vegum Tage Ammendrup og voru með nokkrar skemmtanir í Austubæjarbíói. Góður rómur varð gerður að þessum skemmtunum enda voru þær fjölbreyttar. Flutt voru gamanmál, amerísk og norræn dægurlög sungin og sungið á íslensku svo nefnd séu dæmi.

Lagið „Svo ung og blíð / Það er lítið hús”    
Gilly, Gilly, Ossenfeffer, Katzenellen Bogen by the Sea hét lag Hoffmann og Manning sem Þorsteinn Sveinsson sneri yfir á íslensku og skírði Svo ung og blíð. Síðan hefur lagið verið betur þekkt undir heitinu Það er lítið hús (út við lygnan straum). Lagið sem Nora Brockstedt og Monn Keys sungu inn á þessa plötu árið 1955 fyrir Íslenzka tóna sló strax í gegn. Grípandi lagið, tær rödd Noru og hreimur söngvaranna hittu beint í mark.

Heimildir 

Íslenzkir tónar
Hljómplötur gefnar út árið 1955